Austatud Riigikogu! [[Sumin saalis.]] Auväärsed! Austatud Riigikogu liikmed, te olete teist päeva tööl, aga sumisete, nagu oleksite juba neli aastat siin käinud. Meil on täna õigus ja kohustus kuulata ära õiguskantsler Ülle Madise ametivanne.
Palun, õiguskantsler Ülle Madise!
Austatav Riigikogu esimees! Austatavad Riigikogu liikmed! Ametivanne. Tõotan jääda ustavaks Eesti rahvale, Eesti Vabariigile ja tema põhiseaduslikule korrale ning oma südametunnistuse järgi, kooskõlas Eesti Vabariigi põhiseaduse ja seadusega, täita erapooletult kõiki neid kohustusi, milleks amet mind kohustab. Tänan! [[Aplaus.]]
Nüüd on võimalus üle anda eelnõusid ja arupärimisi. Mailis Reps, palun!
Lugupeetud Riigikogu esimees! Head Riigikogu liikmed! Kuna esimestel nädalatel on komisjonid veel tööhakul, siis on paslik anda üle esimesed eelnõud, millega saab kohe rahulikult tööd alustada. Annan uuele Riigikogule üle põhikooli- ja gümnaasiumiseaduse ja kutseõppeasutuse seaduse muutmise seaduse eelnõu. Sellega me tuletame meelde, mis eelmisel Riigikogul lõpetamata jäi. Nimelt jäi koolilõunatoetus 78 sendile, kuid seda oleks oluline tõsta ühe euro peale, sest 78 sendi eest ei ole juba väga mitu aastat võimalik korralikku sooja koolilõunat pakkuda. Kuna praegu käivad alles läbirääkimised, kuidas ja mida võiks järgmine koalitsioon teha, siis siinkohal on hea anda teile kohe kaasa üks eelnõu, mille alusel te saate läbirääkimistel ka rahalise põhja välja arvutada. Siin on korralikud arvutused, kui palju millisele astmele läheb, mis see maksab. Ja te saate teada, et selleks, et kõik lapsed saaksid üheeurose lõunasöögi, on vaja kõigest 6 miljonit eurot. Aitüma!
Aitäh! Rohkem sooviavaldusi ei ole. Kui eelnõu vastab kodu- ja töökorra seaduse nõuetele, läheb ta menetlusse. Ma saan aru, et Igor Gräzinil on protseduuriline küsimus, aga siis võiks vajutada ka nupule "Sõna". Väga hea, palun!
Ma olen esimest korda selles toolis. Mul on protseduuriline küsimus, mis puudutab Riigikogu tervikuna. Eile andsid vande ka vanad olijad, mis tähendab seda, et enne seda vannet nad vahepeal rahvasaadikud ei olnud. Siit kerkib üles saadikupuutumatuse küsimus, kuna teatavasti on teise astme kohtus praegu meie kolleegide Toobali ja Laasiga seotud kriminaalasi. Nüüd on küsimus. Vahepeal nende saadikupuutumatus katkes. On karta, et Tallinna Ringkonnakohus võib lähemal ajal langetada otsuse, ja otsus on teatavasti menetluslik toiming, mida saadikupuutumatus ei võimalda. Ühesõnaga, saadikupuutumatus on katkenud ja taastunud uuena. Mis saab edasi? Kohtusse helistada me ei tohi, aga pealt vaadata, et võib juhtuda protseduuriline viga, nagu ka ei tohi. Küsimus: mis me teeme?
Järgmise protseduurilise küsimuse esitab Mihhail Stalnuhhin.
Ma saan aru, härra esimees, et te ei kavatse kolleeg Gräzinile vastata. Aga mul on siis ka küsimus. Palun kommenteerige, kas sellel teemal on midagi ühist meie praeguse töökorraga. Kui on, siis mida, ja kui ei ole, siis miks te lasite Igor Gräzinil nii pikalt rääkida mingil hoopis suvalisel teemal? Kas seda võivad kõik teha või ainult valitud? Aitäh!
Aitäh! Ja nüüd palun teeme kohaloleku kontrolli! Kohal on 97 Riigikogu liiget, puudub 4. Juhatus tänaseks päevaks teile rohkem arutelusid pakkuda ei suuda. Jõudu tööle! Kohtume homme. Istungi lõpp kell 10.07.